Dequide unne Jesús iyába nu chi unne-ni nna biríattebe die len ca biꞌini rudheti ca tisa ruleꞌe attu ladu gue lidhá nu te láni Cedrón.
Nía nua te ttu lo yu daa ca ya olivo loni.
Lheꞌe nua nua utaꞌa Jesús lenie ca biꞌini rudheti ca tisa ruleꞌe.
Judas nu utene las ná ca nu utticaneha nna anca biasabinna nía,
cumu ixe liberu güia leni Jesús ca biꞌini rudheti ca tisa ruleꞌe nía.
Larcala nna Judas nna bisíntteba lenna ca soldado lhe ca güen sina gue yotuha lhe nía.
Ca unnuha udhelha ca bixxudi loha lencana ca fariseo.
Lacana nna nujacana espada lhe yaga lhe quinque lhe ca yaga ralha iquicani lhe.
Tiaca Jesús chiba yue iyába nu sate,
nianna biríattebe die guatsee ca unnuha re cana:
—¿Nú reguilale?
Lacana nna rácana:
—Jesús gue Nazaret.
Jesús re cana:
—Netiba nua.
Len ca unnuha guaba du Judas nu utena Benniha las ná ca unnuha.
Atti rá Jesús cana:
“Netiba nua”,
lacana nna beadi gattebacana ubixxi locana lo yu.
Lee nna bedennaba tise cana attu libe re cana:
—¿Nú reguilale?
Lacana nna bedecabicana rácana:
—Jesús gue Nazaret.
Jesús re cana attu libe:
—La chiba rpea le:
“Netiba nua nna”,
gansi neti reguilale nna gualgüelha ca nu seꞌe ni eyyacana ganna.
Anía uca qui guaxxína tisa nu la laba Jesús unnee,
atti re Tata Do Iyyabaaha:
“Tata,
ni ttu ca benni betelu len neti bittu bedelha.”
Laniala nna ulea Simón biꞌini láguaba Pedro espada nojabiha lheꞌe xoni,
uchúbi naga derechu gue ttu unbiyuu te láni Malco.
Unnuha nua ancana nu ribeni sina gue bixxudi xxeni rinnabiaha.
Jesús re Pedro:
—Bogaꞌa espada-na lheꞌe xoni.
Elha disa rute Tata quia len neti nna ¿biaca lä dhielha satea-na?
Ca soldadoha lencana nu lo guecaniha lhe ca güen sina gue yotuha lhe bedaxxucana Jesús,
atti bexxicattebacane.
Lotteba lo Anás uchecane,
cumu unnuha anca tata gue nuila gue Caifás nu anca bixxudi xeni rinnabia la idaha.
Caifás-ni nua rána ca nu lo gue ca benni Israel,
tseeba anca len lacana gatti ttuba benni cuenta gue iyába ca benni.